Brian Mikkelsen (KF), 1999-05-19:
Jeg kunne vælge at starte som en anden senator Cato og sige, at Det Konservative Folkeparti synes, at et af de største problemer, vi har på det område, er den alt for høje registreringsafgift, som gør, at man skal betale bilens pris 2-3 gange tilbage, og som også gør, at vores vognpakke i Danmark er forældet i forhold til andre europæiske lande, for gammel og for miljøuvenlig og også sikkerhedsmæssigt uansvarlig.
Hvis man kunne få nogle nyere, bedre biler på vejene ville det være sikkerhedsmæssigt bedre, det ville flugte med regeringens egen sundhedsplan, som man fremlagde i går, hvor det jo viser sig, at trafikproblemerne er et af de største problemer, man har, og man ville få færre miljøproblemer.
Men da jeg jo ikke er senator Cato - det er jo et par tusinde år siden - og i stedet for er ordfører for Det Konservative Folkeparti, må vi hellere holde os til det, som det handler om nu her.
Det må være muligt at sikre en situation, hvor man undgår, at hver enkelt skal igennem en individuel afgiftsbedømmelse.
Det kan ikke være rigtigt, at man skal leve i usikkerhed, hvis man importerer en bil, en motorcykel eller noget tilsvarende til Danmark.
Det er klart, hvis det ikke er en kommerciel situation, hvor en forretning importerer dem, men en hr. og fru Jensen, en Egon Hansen, som importerer en bil eller en motorcykel til landet, så virker det urimeligt, at man skal igennem flere forskellige instanser for at få bedømt sin bil, at det skal tage lang tid, og at der er en sådan vilkårlighed i det, at man i hvert fald tidligere kunne shoppe rundt fra region til region og få forskellige vurderinger af den her salgspris.
Der synes vi, det er rimeligt, at man får en ensartet praksis; at man oplever, at man bliver bedømt ens, uanset hvor i landet det er henne.
Når man f.eks. skal ud og købe en brugt bil, så står man nede ved forhandleren, og forhandleren kender selvfølgelig ikke noget til markedssituationen for hver enkelt bil, men han slår op på sin computerskærm og ser så, at x bil, som er y antal år gammel, og som har z antal udstyr, kan sælges eller købes for et eller andet antal tusind kroner.
Det må være muligt at kunne gøre det nemmere
, i hvert fald sådan, så retssikkerheden er i højsædet, i hvert fald sådan, så man sparer noget bureaukrati, og at man også kan undgå den usikkerhed, som i hvert fald nogle brugere af det her system føler de er hensat til. Der har jo været eksempler - og det må jo sandsynligvis være fåtallet og også de mest groteske - hvor man har fået en kæmpe efterregning.
Men der er i hvert fald mange eksempler
Og der må det være muligt - og jeg forstår også på skatteministeren, at man i øjeblikket er i gang - med en modernisering af systemet, og det synes jeg kun er flot og godt.
Og det er vi da selvfølgelig også positive over for.
Vi synes bare umiddelbart intuitivt, at det her forslag, hvor man giver en bindende forhåndsvurdering, må være lykken rent bureaukratisk, og jeg er sikker på, at skatteministeren har den samme intention om, at man giver borgeren de størst mulige retssikkerhedsgarantier, at man sikrer det på den mindst bureaukratiske måde.
Men indtil videre står vi i hvert fald fast på det her beslutningsforslag, som vil være til gavn for den enkelte borger og sikre en mere retfærdig og rimelig vurdering.